**รายงานของผู้สอบบัญชีรับอนุญาต**

**เสนอ** **ผู้ถือหุ้นบริษัท เอฟเอ็นเอส โฮลดิ้งส์ จำกัด (มหาชน)**

*ความเห็น*

ข้าพเจ้าได้ตรวจสอบงบการเงินรวมและงบการเงินเฉพาะกิจการของบริษัท เอฟเอ็นเอส โฮลดิ้งส์ จำกัด (มหาชน) และบริษัทย่อย (กลุ่มบริษัท) และของเฉพาะบริษัท เอฟเอ็นเอส โฮลดิ้งส์ จำกัด (มหาชน) (บริษัท) ตามลำดับ ซึ่งประกอบด้วยงบฐานะการเงินรวมและงบฐานะการเงินเฉพาะกิจการ ณ วันที่ 31 ธันวาคม 2567 งบกำไรขาดทุนเบ็ดเสร็จรวมและงบกำไรขาดทุนเบ็ดเสร็จเฉพาะกิจการ งบการเปลี่ยนแปลงส่วนของผู้ถือหุ้นรวมและงบการเปลี่ยนแปลงส่วนของผู้ถือหุ้นเฉพาะกิจการ และงบกระแสเงินสดรวมและงบกระแสเงินสดเฉพาะกิจการ สำหรับปีสิ้นสุดวันเดียวกัน และหมายเหตุประกอบ  
งบการเงินซึ่งประกอบด้วยสรุปนโยบายการบัญชีและข้อมูลอธิบายอื่นที่มีสาระสำคัญ

ข้าพเจ้าเห็นว่า งบการเงินรวมและงบการเงินเฉพาะกิจการข้างต้นนี้แสดงฐานะการเงินรวมและฐานะการเงินเฉพาะกิจการของกลุ่มบริษัทและบริษัท ตามลำดับ ณ วันที่ 31 ธันวาคม 2567 ผลการดำเนินงานรวมและผลการดำเนินงานเฉพาะกิจการ และกระแสเงินสดรวมและกระแสเงินสดเฉพาะกิจการ สำหรับปีสิ้นสุดวันเดียวกันโดยถูกต้องตามที่ควรในสาระสำคัญตามมาตรฐานการรายงานทางการเงิน

*เกณฑ์ในการแสดงความเห็น*

ข้าพเจ้าได้ปฏิบัติงานตรวจสอบตามมาตรฐานการสอบบัญชี ความรับผิดชอบของข้าพเจ้าได้กล่าวไว้ในวรรค  
*ความรับผิดชอบของผู้สอบบัญชีต่อการตรวจสอบงบการเงินรวมและงบการเงินเฉพาะกิจการ*ในรายงานของข้าพเจ้า ข้าพเจ้ามีความเป็นอิสระจากกลุ่มบริษัทและบริษัทตาม*ประมวลจรรยาบรรณของผู้ประกอบวิชาชีพบัญชี รวมถึงมาตรฐานเรื่องความเป็นอิสระ* ที่กำหนดโดยสภาวิชาชีพบัญชี (ประมวลจรรยาบรรณของผู้ประกอบวิชาชีพบัญชี) ในส่วนที่เกี่ยวข้องกับการตรวจสอบงบการเงินรวมและงบการเงินเฉพาะกิจการ และข้าพเจ้าได้ปฏิบัติตามความรับผิดชอบด้านจรรยาบรรณอื่น ๆ ตามประมวลจรรยาบรรณของผู้ประกอบวิชาชีพบัญชี ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้เป็นเกณฑ์ในการแสดงความเห็นของข้าพเจ้า

*ความไม่แน่นอนที่มีสาระสำคัญที่เกี่ยวข้องกับการดำเนินงานต่อเนื่อง*

ข้าพเจ้าขอให้สังเกตหมายเหตุประกอบงบการเงินข้อ 2 ซึ่งระบุว่า กลุ่มบริษัทและบริษัทมีขาดทุนสุทธิสำหรับปีสิ้นสุดวันที่ 31 ธันวาคม 2567 จำนวน 3,401.2 ล้านบาท และ 805.0 ล้านบาท ตามลำดับ และ ณ วันเดียวกัน กลุ่มบริษัทและบริษัท  
มีสินทรัพย์หมุนเวียนสูงกว่าหนี้สินหมุนเวียนจำนวน 449.6 ล้านบาท และ 1,058.3 ล้านบาท ตามลำดับ ทั้งนี้หากไม่รวมรายการเงินให้กู้ยืมระยะสั้นแก่กิจการที่เกี่ยวข้องกันจำนวน 1,366.4 ล้านบาท และ 1,944.8 ล้านบาท ตามลำดับ กลุ่มบริษัทและบริษัทจะมีหนี้สินหมุนเวียนสูงกว่าสินทรัพย์หมุนเวียนจำนวน 916.8 ล้านบาท และ 886.6 ล้านบาท ตามลำดับ อย่างไรก็ตาม กลุ่มบริษัทและบริษัทอยู่ระหว่างการดำเนินการเพื่อแก้ไขปัญหาสภาพคล่องให้ดีขึ้น เหตุการณ์หรือสถานการณ์ดังกล่าวตลอดจนเรื่องอื่นที่กล่าวถึงในหมายเหตุข้อ 2 แสดงให้เห็นว่ามีความไม่แน่นอนที่มีสาระสำคัญซึ่งอาจเป็นเหตุให้เกิดข้อสงสัยอย่างมีนัยสำคัญเกี่ยวกับความสามารถในการดำเนินงานต่อเนื่องของกลุ่มบริษัทและบริษัท ทั้งนี้ความเห็นของข้าพเจ้าไม่ได้เปลี่ยนแปลงไปเนื่องจากเรื่องนี้

*เรื่องสำคัญในการตรวจสอบ*

เรื่องสำคัญในการตรวจสอบคือเรื่องต่าง ๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้าในการตรวจสอบงบการเงินรวมและงบการเงินเฉพาะกิจการสำหรับงวดปัจจุบัน ข้าพเจ้าได้นำเรื่องเหล่านี้มาพิจารณาในบริบทของการตรวจสอบงบการเงินรวมและงบการเงินเฉพาะกิจการโดยรวมและในการแสดงความเห็นของข้าพเจ้า ทั้งนี้ข้าพเจ้าไม่ได้แสดงความเห็นแยกต่างหากสำหรับเรื่องเหล่านี้ นอกจากเรื่องที่กล่าวไว้ในวรรค*ความไม่แน่นอนที่มีสาระสำคัญที่เกี่ยวข้องกับการดำเนินงานต่อเนื่อง* ข้าพเจ้าได้กำหนดเรื่องที่จะกล่าวต่อไปนี้เป็นเรื่องสำคัญในการตรวจสอบเพื่อสื่อสารในรายงานของข้าพเจ้า

|  |  |
| --- | --- |
| ***การซื้อธุรกิจ*** | |
| อ้างถึงหมายเหตุประกอบงบการเงินข้อ 3 (ก) และ 4 | |
| **เรื่องสำคัญในการตรวจสอบ** | **ได้ตรวจสอบเรื่องดังกล่าวอย่างไร** |
| เมื่อวันที่ 9 สิงหาคม 2566 กลุ่มบริษัทซื้อส่วนได้เสียในบริษัท มั่นคงเคหะการ จำกัด (มหาชน) (“MK”) โดยเปลี่ยนสถานะจากบริษัทร่วมเป็นบริษัทย่อยของกลุ่มบริษัท นอกจากนี้ กลุ่มบริษัทยังได้มาซึ่งอำนาจควบคุมในบริษัท บีเอฟทีแซด วังน้อย จำกัด (“BFTZ”) และเปลี่ยนสถานะจากการร่วมค้าเป็นบริษัทย่อยของกลุ่มบริษัท  ต่อมาในไตรมาสที่ 2 ของปี 2567 การประเมินมูลค่ายุติธรรมของสินทรัพย์ที่ระบุได้ที่ได้มาและหนี้สินที่รับมาโดยผู้ประเมินราคาอิสระเสร็จสมบูรณ์แล้ว ดังนั้นจึงได้มีการปรับปรุงมูลค่ายุติธรรมของสินทรัพย์ที่ระบุได้ที่ได้มาและหนี้สินที่รับมาในงบฐานะการเงินรวมและงบกำไรขาดทุนเบ็ดเสร็จรวมเปรียบเทียบ ณ วันที่ 31 ธันวาคม 2566  เนื่องจากผู้บริหารต้องใช้ดุลยพินิจที่สำคัญในการระบุและการประเมินมูลค่ายุติธรรมของสินทรัพย์ที่ระบุได้ที่ได้มาและหนี้สินที่รับมาและความมีสาระสำคัญของรายการซึ่งรวมถึงการปรับปรุงมูลค่ายุติธรรม ข้าพเจ้าจึงเห็นว่าเรื่องดังกล่าวเป็นเรื่องสำคัญในการตรวจสอบ | วิธีการตรวจสอบของข้าพเจ้ารวมถึง   * การอ่านสัญญาซื้อขายธุรกิจ และรายงานการวิเคราะห์การซื้อธุรกิจซึ่งจัดทำโดยกลุ่มบริษัทเพื่อทำความเข้าใจถึงข้อกำหนดและเงื่อนไขที่สำคัญ * การประเมินความเหมาะสมในการระบุสินทรัพย์ที่ระบุได้ที่ได้มาแและหนี้สินที่รับมาซึ่งจัดทำโดยผู้บริหาร * การประเมินความรู้ ความสามารถ และความเป็นอิสระของผู้ประเมินราคาอิสระ * การประเมินความสมเหตุสมผลของวิธีการวัดมูลค่าที่ใช้ในการประมาณมูลค่ายุติธรรมของสินทรัพย์ที่ระบุได้ที่ได้มาและหนี้สินที่รับมา * การประเมินความสมเหตุสมผลของข้อสมมติที่สำคัญในการประมาณมูลค่ายุติธรรมโดยอ้างอิงจากข้อมูลทั้งภายในและภายนอกและการทดสอบการคำนวณ * การใช้ผู้เชี่ยวชาญด้านการประเมินราคาของเคพีเอ็มจีในการประเมินความเหมาะสมของค่าตัวแปรทางการเงินที่เป็นตัวกำหนดอัตราคิดลด วิธีการประเมินมูลค่าของสินทรัพย์ที่ระบุได้ที่ได้มาและหนี้สินที่รับมา และความสมเหตุสมผลในการคำนวณ * การพิจารณาความเพียงพอในการเปิดเผยข้อมูลตามมาตรฐานการรายงานทางการเงิน |

|  |  |  |  |  |  |
| --- | --- | --- | --- | --- | --- |
| **การสูญเสียการควบคุมในบริษัทย่อย** | | | | | |
| อ้างอิงถึงหมายเหตุประกอบงบการเงินข้อ 3 (ข), 4, 9 และ 10 | | | | | |
| **เรื่องสำคัญในการตรวจสอบ** | | | **ได้ตรวจสอบเรื่องดังกล่าวอย่างไร** | | |
| ในการประชุมวิสามัญผู้ถือหุ้นของบริษัท มั่นคงเคหะการ จำกัด (มหาชน) (“MK”) เมื่อวันที่ 25 ตุลาคม 2567  ที่ประชุมมีมติอนุมัติการจัดสรรและเสนอขายหุ้นสามัญเพิ่มทุนให้แก่ผู้ถือหุ้นเดิมตามสัดส่วนการถือหุ้น อีกทั้ง ผู้ถือหุ้นเดิมสามารถแสดงความจำนงจองซื้อหุ้นสามัญเพิ่มทุนเกินกว่าสิทธิที่ได้รับจัดสรรตามสัดส่วนการถือหุ้นได้ ซึ่งต่อมากลุ่มบริษัทได้สละสิทธิ์การจองซื้อหุ้นสามัญเพิ่มทุนของ MK ตามสัดส่วน ส่งผลให้สัดส่วนการถือหุ้นใน MK เปลี่ยนแปลงจากร้อยละ 49.5 เป็นร้อยละ 36.6 จึงทำให้กลุ่มบริษัทสูญเสียการควบคุมใน MK และเปลี่ยนสถานะจากบริษัทย่อยเป็นบริษัทร่วม นอกจากนี้กลุ่มบริษัทยังสูญเสียการควบคุมในบริษัท บีเอฟทีแซด วังน้อย จำกัด (“BFTZ”) ที่ MK เป็นผู้ร่วมลงทุนร้อยละ 50 โดยเปลี่ยนสถานะจากบริษัทย่อยเป็นการร่วมค้า  มาตรฐานการรายงานทางการเงิน ฉบับที่ 10 *งบการเงินรวม* กำหนดให้กลุ่มบริษัทต้องรับรู้เงินลงทุนที่เหลือในบริษัทย่อยเดิมที่เคยมีการควบคุมด้วยมูลค่ายุติธรรมและรับรู้กำไรหรือขาดทุนจากการสูญเสียการควบคุมในงบกำไรขาดทุนเบ็ดเสร็จรวม กลุ่มบริษัทประเมินมูลค่ายุติธรรมของ ส่วนได้เสียคงเหลือดังกล่าวซึ่งจัดประเภทเป็นเงินลงทุนในบริษัทร่วมและการร่วมค้าด้วยวิธีคิดลดกระแสเงินสดซึ่งผู้บริหารต้องใช้ดุลยพินิจในการกำหนดข้อสมมติที่สำคัญที่ใช้ในการประมาณมูลค่ายุติธรรม  เนื่องจากผู้บริหารต้องใช้ดุลยพินิจอย่างมีนัยสำคัญในการวัดมูลค่ายุติธรรมและความมีสาระสำคัญของรายการซึ่งรวมถึงผลขาดทุนจากการสูญเสียการควบคุม ข้าพเจ้าจึงเห็นว่าเรื่องดังกล่าวเป็นเรื่องสำคัญในการตรวจสอบ | | | วิธีการตรวจสอบของข้าพเจ้ารวมถึง   * การสอบถามผู้บริหารและการทำความเข้าใจเกี่ยวกับรายการ * การประเมินความสมเหตุสมผลของการพิจารณาระดับของการควบคุมหรือการมีอิทธิพลอย่างมีนัยสำคัญในบริษัทย่อยเดิมหลังการเปลี่ยนแปลงสัดส่วนการถือหุ้น โดยพิจารณาสัดส่วนการถือหุ้นและสิทธิในการออกเสียงต่อกิจกรรมที่ส่งผลกระทบอย่างมีนัยสำคัญต่อผลตอบแทนของผู้ถูกลงทุน * การประเมินความสมเหตุสมผลของวิธีการวัดมูลค่าที่ใช้ในการประมาณมูลค่ายุติธรรมของส่วนได้เสียคงเหลือที่จัดประเภทเป็นเงินลงทุนในบริษัทร่วมและการร่วมค้า * การประเมินความสมเหตุสมผลของข้อสมมติที่สำคัญในการประมาณมูลค่ายุติธรรมโดยอ้างอิงจากข้อมูลทั้งภายในและภายนอกและการทดสอบการคำนวณ * การใช้ผู้เชี่ยวชาญด้านการประเมินราคาของเคพีเอ็มจีในการประเมินความเหมาะสมของค่าตัวแปรทางการเงินที่เป็นตัวกำหนดอัตราคิดลด วิธีการประเมินมูลค่า และความสมเหตุสมผลในการคำนวณ * การพิจารณาความเพียงพอในการเปิดเผยข้อมูลตามมาตรฐานการรายงานทางการเงิน | | |
| **การด้อยค่าของสินทรัพย์สิทธิการใช้** | | | |
| อ้างถึงหมายเหตุประกอบงบการเงินข้อ 3 (ฐ), 11 และ 12 | | | |
| **เรื่องสำคัญในการตรวจสอบ** | **ได้ตรวจสอบเรื่องดังกล่าวอย่างไร** | |
| บริษัทย่อยแห่งหนึ่งมีผลการดำเนินงานต่ำกว่าที่คาดการณ์ไว้ และส่งผลกระทบต่อมูลค่าของสินทรัพย์สิทธิการใช้ในงบการเงินรวม ซึ่งผู้บริหารพิจารณาว่าเหตุการณ์ดังกล่าวเป็นข้อบ่งชี้เรื่องการด้อยค่าของสินทรัพย์สิทธิการใช้ และได้สอบทานมูลค่าที่คาดว่าจะได้รับคืนโดยการจัดทำประมาณการกระแสเงินสดในอนาคตคิดลดเป็นมูลค่าปัจจุบัน ซึ่งผู้บริหารต้องใช้ดุลยพินิจอย่างมากในการกำหนดข้อสมมติที่สำคัญในการประมาณการมูลค่าที่คาดว่าจะได้รับคืน  เนื่องจากผู้บริหารต้องใช้ดุลยพินิจที่สำคัญในการกำหนดข้อสมมติหลักที่ใช้ในการประเมินมูลค่าที่คาดว่าจะได้รับคืน รวมถึงความไม่แน่นอนของการประมาณการ ความซับซ้อนของการทดสอบการด้อยค่าและความมีสาระสำคัญของรายการ ข้าพเจ้าจึงเห็นว่าเรื่องดังกล่าวเป็นเรื่องสำคัญในการตรวจสอบ | วิธีการตรวจสอบในเรื่องนี้ได้รวมถึง   * การทำความเข้าใจและการประเมินความเหมาะสมของกระบวนการของผู้บริหารในการประเมินข้อบ่งชี้ของการด้อยค่า กระบวนการทดสอบการด้อยค่าและการประมาณมูลค่าที่คาดว่าจะได้รับคืนของสินทรัพย์ * การประเมินความเหมาะสมของข้อสมมติที่สำคัญที่ใช้ในการประมาณการกระแสเงินสดในอนาคตคิดลดเป็นมูลค่าปัจจุบันของผู้บริหาร โดยการสอบถามและเปรียบเทียบกับข้อมูลในอดีตและแผนการดำเนินงานในอนาคตของกลุ่มบริษัทที่ได้รับอนุมัติจากผู้บริหารตลอดจนข้อมูลในอุตสาหกรรมเดียวกัน * การทดสอบการคำนวณประมาณการกระแสเงินสดในอนาคตคิดลดเป็นมูลค่าปัจจุบัน * การพิจารณาการวิเคราะห์ความอ่อนไหวของข้อสมมติที่สำคัญในการประมาณการกระแสเงินสดในอนาคตคิดลดเป็นมูลค่าปัจจุบัน เพื่อพิจารณาผลกระทบต่อ มูลค่าที่คาดว่าจะได้รับคืนของสินทรัพย์ * การพิจารณาความเพียงพอในการเปิดเผยข้อมูลตามมาตรฐานการรายงานทางการเงิน | |

*ข้อมูลและเหตุการณ์ที่เน้น*

ข้าพเจ้าขอให้สังเกตหมายเหตุประกอบงบการเงินข้อ 4 ซึ่งระบุว่า ในระหว่างปี 2566 กลุ่มบริษัทได้เข้าซื้อส่วนได้เสียในบริษัท มั่นคงเคหะการ จำกัด (มหาชน) (“MK”) เพิ่มเติม ทำให้กลุ่มบริษัทมีอำนาจควบคุมเหนือ MK และพิจารณารายการดังกล่าวเป็นการซื้อธุรกิจ กลุ่มบริษัทได้จ้างผู้ประเมินราคาอิสระเพื่อหามูลค่ายุติธรรมของสินทรัพย์ที่ระบุได้ที่ได้มาและหนี้สินที่รับมาจากการซื้อธุรกิจ โดย ณ วันที่รายงาน การประเมินราคาเสร็จสมบูรณ์แล้ว ดังนั้นจึงได้มีการปรับปรุงมูลค่ายุติธรรมของสินทรัพย์ที่ระบุได้ที่ได้มาและหนี้สินที่รับมา งบฐานะการเงินรวมและงบกำไรขาดทุนเบ็ดเสร็จรวมเปรียบเทียบที่นำมาแสดงนี้นำมาจากงบการเงินที่ตรวจสอบแล้ว ณ วันที่ 31 ธันวาคม 2566 และหลังจากปรับปรุงรายการตามที่กล่าวในหมายเหตุประกอบงบการเงินข้อ 4

ต่อมาในระหว่างปี 2567 กลุ่มบริษัทสูญเสียการควบคุมใน MK เนื่องจากกลุ่มบริษัทสละสิทธิ์การจองซื้อหุ้นสามัญเพิ่มทุนตามสัดส่วน การสูญเสียการควบคุมดังกล่าวทำให้ส่วนงานกิจการพัฒนาอสังหาริมทรัพย์ ส่วนงานให้เช่าคลังสินค้า โรงงานและอื่น ๆ และส่วนงานบริหารอสังหาริมทรัพย์ถูกแสดงเป็นการดำเนินงานที่ยกเลิก ทั้งนี้ความเห็นของข้าพเจ้าไม่ได้เปลี่ยนแปลงไปเนื่องจากเรื่องนี้

*ข้อมูลอื่น*

ผู้บริหารเป็นผู้รับผิดชอบต่อข้อมูลอื่น ข้อมูลอื่นประกอบด้วยข้อมูลซึ่งรวมอยู่ในรายงานประจำปี แต่ไม่รวมถึงงบการเงินรวมและงบการเงินเฉพาะกิจการและรายงานของผู้สอบบัญชีที่อยู่ในรายงานนั้น ซึ่งคาดว่ารายงานประจำปีจะถูกจัดเตรียมให้ข้าพเจ้าภายหลังวันที่ในรายงานของผู้สอบบัญชีนี้

ความเห็นของข้าพเจ้าต่องบการเงินรวมและงบการเงินเฉพาะกิจการไม่ครอบคลุมถึงข้อมูลอื่นและข้าพเจ้าไม่ได้ให้  
ความเชื่อมั่นต่อข้อมูลอื่น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินรวมและงบการเงินเฉพาะกิจการ คือ การอ่านข้อมูลอื่นตามที่ระบุข้างต้นเมื่อจัดทำแล้ว และพิจารณาว่าข้อมูลอื่นมีความขัดแย้งที่มีสาระสำคัญกับงบการเงินรวมและงบการเงินเฉพาะกิจการหรือกับความรู้ที่ได้รับจากการตรวจสอบของข้าพเจ้า หรือปรากฏว่าข้อมูลอื่นมีการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่

เมื่อข้าพเจ้าได้อ่านรายงานประจำปี หากข้าพเจ้าสรุปได้ว่ามีการแสดงข้อมูลที่ขัดต่อข้อเท็จจริงอันเป็นสาระสำคัญ ข้าพเจ้าต้องสื่อสารเรื่องดังกล่าวกับผู้มีหน้าที่ในการกำกับดูแลและขอให้ทำการแก้ไข

*ความรับผิดชอบของผู้บริหารและผู้มีหน้าที่ในการกำกับดูแลต่องบการเงินรวมและงบการเงินเฉพาะกิจการ*

ผู้บริหารมีหน้าที่รับผิดชอบในการจัดทำและนำเสนองบการเงินรวมและงบการเงินเฉพาะกิจการเหล่านี้โดยถูกต้องตามที่ควรตามมาตรฐานการรายงานทางการเงิน และรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็นเพื่อให้สามารถจัดทำงบการเงินรวมและงบการเงินเฉพาะกิจการที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ในการจัดทำงบการเงินรวมและงบการเงินเฉพาะกิจการ ผู้บริหารรับผิดชอบในการประเมินความสามารถของกลุ่มบริษัทและบริษัทในการดำเนินงานต่อเนื่อง เปิดเผยเรื่องที่เกี่ยวกับการดำเนินงานต่อเนื่อง (ตามความเหมาะสม) และการใช้เกณฑ์การบัญชีสำหรับการดำเนินงานต่อเนื่องเว้นแต่ผู้บริหารมีความตั้งใจที่จะเลิกกลุ่มบริษัทและบริษัท หรือหยุดดำเนินงานหรือไม่สามารถดำเนินงานต่อเนื่องต่อไปได้

ผู้มีหน้าที่ในการกำกับดูแลมีหน้าที่ในการกำกับดูแลกระบวนการในการจัดทำรายงานทางการเงินของกลุ่มบริษัทและบริษัท

*ความรับผิดชอบของผู้สอบบัญชีต่อการตรวจสอบงบการเงินรวมและงบการเงินเฉพาะกิจการ*

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินรวมและงบการเงินเฉพาะกิจการโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชีซึ่งรวมความเห็นของข้าพเจ้าอยู่ด้วย ความเชื่อมั่นอย่างสมเหตุสมผลคือ  
ความเชื่อมั่นในระดับสูงแต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริงอันเป็นสาระสำคัญที่มีอยู่ได้เสมอไป ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาดและถือว่ามีสาระสำคัญเมื่อคาดการณ์ได้อย่างสมเหตุสมผลว่ารายการที่ขัดต่อข้อเท็จจริงแต่ละรายการหรือ  
ทุกรายการรวมกันจะมีผลต่อการตัดสินใจทางเศรษฐกิจของผู้ใช้งบการเงินจากการใช้งบการเงินรวมและงบการเงินเฉพาะกิจการเหล่านี้

ในการตรวจสอบของข้าพเจ้าตามมาตรฐานการสอบบัญชี ข้าพเจ้าได้ใช้ดุลยพินิจและการสังเกตและสงสัยเยี่ยงผู้ประกอบวิชาชีพตลอดการตรวจสอบ การปฏิบัติงานของข้าพเจ้ารวมถึง

* ระบุและประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงินรวมและงบการเงินเฉพาะกิจการ ไม่ว่าจะเกิดจากการทุจริตหรือข้อผิดพลาด ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น และได้หลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยงที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่า  
  ความเสี่ยงที่เกิดจากข้อผิดพลาด เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน   
  การตั้งใจละเว้นการแสดงข้อมูล การแสดงข้อมูลที่ไม่ตรงตามข้อเท็จจริงหรือการแทรกแซงการควบคุมภายใน
* ทำความเข้าใจในระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบที่เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นต่อความมีประสิทธิผลของการควบคุมภายในของ  
  กลุ่มบริษัทและบริษัท
* ประเมินความเหมาะสมของนโยบายการบัญชีที่ผู้บริหารใช้และความสมเหตุสมผลของประมาณการทางบัญชีและ  
  การเปิดเผยข้อมูลที่เกี่ยวข้องซึ่งจัดทำขึ้นโดยผู้บริหาร
* สรุปเกี่ยวกับความเหมาะสมของการใช้เกณฑ์การบัญชีสำหรับการดำเนินงานต่อเนื่องของผู้บริหารและจากหลักฐานการสอบบัญชีที่ได้รับ สรุปว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของกลุ่มบริษัทและบริษัทในการดำเนินงานต่อเนื่องหรือไม่ ถ้าข้าพเจ้าได้ข้อสรุปว่ามีความไม่แน่นอนที่มีสาระสำคัญ ข้าพเจ้าต้องกล่าวไว้ในรายงานของผู้สอบบัญชีของข้าพเจ้าโดยให้ข้อสังเกตถึงการเปิดเผยข้อมูลในงบการเงินรวมและงบการเงินเฉพาะกิจการที่เกี่ยวข้อง หรือถ้าการเปิดเผยข้อมูลดังกล่าวไม่เพียงพอ ความเห็นของข้าพเจ้าจะเปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รับจนถึงวันที่ในรายงานของผู้สอบบัญชีของข้าพเจ้า อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้กลุ่มบริษัทและบริษัทต้องหยุดการดำเนินงานต่อเนื่อง
* ประเมินการนำเสนอโครงสร้างและเนื้อหาของงบการเงินรวมและงบการเงินเฉพาะกิจการโดยรวม รวมถึงการเปิดเผยข้อมูลว่างบการเงินรวมและงบการเงินเฉพาะกิจการแสดงรายการและเหตุการณ์ในรูปแบบที่ทำให้มีการนำเสนอข้อมูลโดยถูกต้องตามที่ควรหรือไม่
* ได้รับหลักฐานการสอบบัญชีที่เหมาะสมอย่างเพียงพอเกี่ยวกับข้อมูลทางการเงินของกิจการภายในกลุ่มหรือกิจกรรมทางธุรกิจภายในกลุ่มบริษัทเพื่อแสดงความเห็นต่องบการเงินรวม ข้าพเจ้ารับผิดชอบต่อการกำหนดแนวทาง   
  การควบคุมดูแล และการปฏิบัติงานตรวจสอบกลุ่มบริษัท ข้าพเจ้าเป็นผู้รับผิดชอบแต่เพียงผู้เดียวต่อความเห็นของข้าพเจ้า

ข้าพเจ้าได้สื่อสารกับผู้มีหน้าที่ในการกำกับดูแลในเรื่องต่าง ๆ ที่สำคัญซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบรวมถึงข้อบกพร่องที่มีนัยสำคัญในระบบการควบคุมภายในหากข้าพเจ้าได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่ผู้มีหน้าที่ในการกำกับดูแลว่าข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับ  
ความเป็นอิสระและได้สื่อสารกับผู้มีหน้าที่ในการกำกับดูแลเกี่ยวกับความสัมพันธ์ทั้งหมดตลอดจนเรื่องอื่นซึ่งข้าพเจ้า  
เชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระและการดำเนินการเพื่อขจัดอุปสรรคหรือมาตรการป้องกันของข้าพเจ้า

จากเรื่องที่สื่อสารกับผู้มีหน้าที่ในการกำกับดูแล ข้าพเจ้าได้พิจารณาเรื่องต่าง ๆ ที่มีนัยสำคัญที่สุดในการตรวจสอบ  
งบการเงินรวมและงบการเงินเฉพาะกิจการในงวดปัจจุบันและกำหนดเป็นเรื่องสำคัญในการตรวจสอบ ข้าพเจ้าได้อธิบายเรื่องเหล่านี้ในรายงานของผู้สอบบัญชีเว้นแต่กฎหมายหรือข้อบังคับไม่ให้เปิดเผยต่อสาธารณะเกี่ยวกับเรื่องดังกล่าว หรือในสถานการณ์ที่ยากที่จะเกิดขึ้น ข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้าเพราะการกระทำดังกล่าวสามารถคาดการณ์ได้อย่างสมเหตุสมผลว่าจะมีผลกระทบในทางลบมากกว่าผลประโยชน์ต่อส่วนได้เสียสาธารณะจากการสื่อสารดังกล่าว

(ฐิติมา พงศ์ไชยยง)

ผู้สอบบัญชีรับอนุญาต

เลขทะเบียน 10728

บริษัท เคพีเอ็มจี ภูมิไชย สอบบัญชี จำกัด

กรุงเทพมหานคร

27 กุมภาพันธ์ 2568